Kampala, Masaka, Mbarara, Jinja, Ntebbe. Kampala ky’ekibuga kya Uganda ekikulu nga mulimu abantu abali eyo nga mu kakadde kamu n’emitwalo nkaaga mu munaana mu lukaaga, okusinziira mu kusembayo okumanya abantu mu bbiri abiri mu ena. Kampala alimu ebifo by’obusuubuzi omuli akatale ka Kisekka nga batundirayo sipeeya wa mmotoka, alimu Nabugabo nga muno okusingira ddala mulimu ngatto na ngoye ebyokusuubula, mulimu Kiyembe omutungibwa ebintu ng’amakanzu n’ebyamasannyalaze n’akatale ka Owino omutundibwa engoye. Mu kibuga muno era mwe muli ebifo by’okusinza ebikulu omuli omuzikiti gwa Kampala Mukadde ogwatandika okuzimbibwa mu kiseera ky’omukulembeze eyayitibwanga Iddi Amin Dadda newankubadde nga eyagumaliriza yali mukulembeze wa Libya gwe bayita Gaddafi. Mu kibuga kino era mulimu amasinzo g’abagoberezi ba Krisitu e Rubaga ne Namirembe. Ekibuga kino Masaka kimanyiddwa nnyo ng’ekibuga kya Buganda ekikulemberwa Ppookino. Ekibuga kino kimanyiddwa nnyo mu byobusuubuzi, obulimi n’obulunzi nga abantu baamwo balima nnyo emmwanyi, ennaanansi. Mu ngeri y’emu abantu b’omu Masaka basuubuzi ba nseenene ng’era be bazitambuza mu bitundu byayo ne Kampala. Ekifo kino kimanyikiddwa olw’ebifo by’obulambuzi nga bbiici ya Nabugabo, eddwaliro lya Kitovu ne Mulago awamu n’e Bukakata awatuukira ekidyeri. Ekibuga Mabarara kisangibwa mu Bugwanjuba bwa Uganda ng’era kye kibuga ekiddirira obunene mu Uganda oluvannyuma lwa Kampala. Ekibuga kino kyawuddwamu divizoni mukaaga, okuli Kakoba, Kamukuzi, Nyamitanga, Biharwe, Kakiika ne Nyakayojo era nga okusembayo okubala abantu mu nkumi bbiri kkumi n’ena kyali kiyina abantu abali eyo mu mitwalo kkumi na mwenda mu enkumi ttaano mu kkumi na basatu. Ekibuga kino kimanyikiddwa nnyo olwa bannaffe abalunzi b’ente ng’era boogera olulimi Runyankole. Mu kukiyingira ku nkulungo eyingira Mbarara waliwo ekifaananyi ekyawumbibwa eky’ente era nga kiraga nti oba oyingidde ekitundu ky’abalunzi era abanywamata. Ekitundu kino kirimu amasomero nga Ntale omwasomera omukulembeze w’eggwanga aliko Omwami Yoweri Kaguta Museveni. Ekibuga kino era kye kirimu ennyanja n’ekkuumiro ly’ebisolo erya Lake Mburo National Park. Ekifo ky’ebyobuwangwa kino kiyitibwa Igongo Cultural Centre ebyettanirwa ennyo abalambuzi. Ekibuga kino okuva edda n’edda kyali kimanyikiddwa olw’amakolero amangi agaaliyo ng’era we waasibukanga amasannyalaze agaasa Uganda yonna, ku bibiro erya Owens Falls Dam. Amakolero gano mwalimu ery’engoye, Nyanza Textile, amakolero ga ssukaali n’erikola emifaliso. Ekibuga kino kirimu nnyo Abayindi abamanyidde ddala okwogera olulimi Oluganda ng’era baafuuka batuuze wano. Jinja ky’ekibuga ekimanyiddwa ennyo olw’okubeeramu ensibuko y’omugga Kiyira abantu gye bettanira okulabako. Entebbe kibuga kinene era kikwata kyakutaano mu bibuga ebisinga obunene mu Uganda. Ekibuga kino kye kirimu ekkuumiro ly’ebisolo by’omu nsiko, ekisaawe ky’ennyonyi ekikulu, era nga waliyo n’amaka ga ppulezidenti w’eggwanga. Ekibuga kino era kiri ku nnyanja Nnalubaale nga waliyo n’emyalo okugeza Nakiwogo. Ekibuga kino era kimankiddwa nnyo olw’okuba okumpi n’ennyanja era nga wasangibwayo ebifo bingi ebisanyukirwamu ku mbalama z’ennyanja nga Ero Bbiici, Spenah, Botanical gardens n’ebirala.